
802.000 persones escolten cada dia el grup d’emissores de Catalunya Ràdio
· El Baròmetre de la Comunicació i la Cultura corresponent a l’any 2008 situa Catalunya Ràdio com l’emissora més escoltada del país, per catorzè any consecutiu. Obté 587.000 oients, acumula el 36% de l’audiència de ràdio generalista i és també la més escoltada a les demarcacions de Barcelona, Tarragona, Lleida i Girona.
· Catalunya Informació ratifica el lideratge com a ràdio informativa i augmenta l’audiència un 23%, fins als 113.000 oients diaris. L’escolten més de la meitat dels oients que trien una emissora de temàtica informativa.
· Catalunya Música confirma el lideratge entre les emissores de música clàssica, amb 54.000 oients diaris, 34.000 més que la seva competidora més directa.
· iCat fm continua creixent i ja ha assolit els 48.000 oients diaris, amb un augment del 17% d’audiència respecte del 2007.
El grup d’emissores de Catalunya Ràdio assoleix els 802.000 oients diaris, segons les dades d’audiència corresponents a l’any 2008, publicades avui pel Baròmetre de la Comunicació i la Cultura. 

Catalunya Ràdio ha consolidat el lideratge, i amb 587.000 oients diaris és l’emissora més escoltada del país, per catorzè any consecutiu. Catalunya Ràdio avantatja de 143.000 oients diaris la Cadena SER, emissora que ocupa la segona posició, i de 286.000, RAC1, que és a la tercera posició del rànquing d’audiència. Catalunya Ràdio acumula el 36% de l’audiència de ràdio generalista.
El programa de referència de la franja matinal, El matí de Catalunya Ràdio, amb Neus Bonet, és líder a Catalunya, amb 416.000 oients diaris l’any 2008. Els seus competidors immediats, la cadena SER i RAC1, se situen a 174.000 i a 245.000 oients de distància, respectivament. A continuació, en quarta posició, es col·loca un altre programa de Catalunya Ràdio, Problemes domèstics, amb Manel Fuentes, que amb 142.000 oients diaris, ha aconseguit pujar un lloc respecte de l’anterior onada en el rànquing de programes més escoltats de Catalunya.

Altres programes de Catalunya Ràdio que han augmentat significativament l’audiència són el programa esportiu diari Els millors anys de la nostra vida, amb Bernat Soler, que ara té 66.000 oients diaris, i el programa L’ofici de viure, amb Gaspar Hernández, que en aquest cas ha millorat l’audiència un 36% fins a assolir els 41.000 oients diaris i és líder de 8 a 9 del vespre. L’oracle, amb Xavier Graset, també lidera la seva franja horària amb 28.000 oients.

Pel que fa a les audiències del cap de setmana, destaquen els programes Tot gira i El suplement, que tant dissabte com diumenge estan entre els quatre més escoltats del país. El suplement, el magazín que condueix Núria Ferré, arriba als 176.000 oients els dissabtes i als 140.000 els diumenges. El programa esportiu Tot gira, amb Marc Negre, dobla l’audiència dels dissabtes i, els diumenges, amb 176.000 oients, és el segon programa més escoltat del país. 
Entre els sis primers programes més escoltats dels dissabtes, hi ha quatre programes de Catalunya Ràdio (El suplement, Tot gira, Mans i Tàpias variades). Mans, amb 143.000 oients, augmenta un 50% la seva audiència respecte de l’any anterior. Els diumenges, Eduqueu les criatures se situa també entre els 5 programes més escoltats de Catalunya. El programa que dirigeix Carles Capdevila obté 126.000 oients diaris, un 57 % més d’audiència que l’any 2007.
Els informatius de Catalunya Ràdio continuen sent els més escoltats i, segons el Baròmetre, lideren totes les franges horàries amb L’informatiu del migdia, el Catalunya vespre, L’informatiu matí del cap de setmana i L’informatiu del migdia del cap de setmana.

Per la seva banda, Catalunya Informació ratifica el lideratge com a ràdio informativa, amb 113.000 oients diaris, dada que suposa un augment del 23% respecte de l’any anterior. L’escolten més de la meitat dels oients que trien una emissora de temàtica informativa, concretament, el 55% dels oients.
Catalunya Música confirma també el lideratge entre les emissores de música clàssica amb 54.000 oients diaris. L’emissora supera de 34.000 oients l’audiència de Radio Clásica, la seva competidora més directa. D’altra banda, l’emissora iCat fm continua creixent i, amb 48.000 oients diaris, ha aconseguit augmentar un 17% l’audiència respecte del 2007.

Catalunya Ràdio és líder d’audiència a les quatre demarcacions catalanes. A les comarques de Barcelona, aquest 2008 ha assolit els 395.000 oients diaris; a les de Girona, els 67.000; a les terres de Lleida en té 50.000 i a les comarques de Tarragona en té 76.000. A la ciutat de Barcelona, amb 128.000 oients, també és l’emissora més escoltada, per davant de la SER que en té 117.000 i RAC1, que en té 70.000. 
26/02/2009


